સારુ ચોમાસુ બેસતા લોકોને થોડી રાહત થતા તેઓ પોતાને ખેતીવાડીમાં પરોવાઈ ગયા અને આમ થતા નવાબ સાહેબ તરફથી ચાલતા સદાવ્રતને ધીમે ધીમે આટોપી લેવાયુ. પરંતુ કસનાભાઈનું સદાવ્રત તો ચાલુ જ હતુ.આ વાત નવાબ સાહેબના કાને પહોંચતા તેઓ પોતે પોતાના રિસાલા સાથે મેમદપુર આવી પહોંચ્યા હતા.અને ગામના ચોરે પોતાની રૈયતના સેવાભાવી રહીશ કસનાભાઈને બોલાવીને કહેલ કે, “ભાઈ હવે તો વરસાદ સારો થયો છે,લોકો કામ ધંધે પણ લાગી ગયા છે ત્યારે હવે સદાવ્રતની શુ જરૂર છે ?” ત્યારે કસનાભાઈએ બે હાથ જોડી આદરપૂર્વક નવાબ સાહેબને જણાવેલ કે, “નામદાર આપની વાત સાચી છે પણ ચોમાસુ વાવેતર લેવાય ત્યા સુધી લોકો શુ ખાશે ? વળી, ગાડામાં રોજ રાત્રે ક્યાંથી અનાજ આવે છે ? એની મને પોતાને પણ જાણ નથી. “આ સાંભળી નવાબ સાહેબે કસનાભાઈને પોતાની પાસે બોલાવી ,શાબાશી આપી તેમને “કસના ભગત” નું બિરૂદ આપી શિરપાવ આપ્યો હતો.અને વધુ ત્રણ માસ સુધી સદાવ્રત ચાલુ રાખવા માટે અનાજ રાજ તરફથી મોકલવાનું ફરમાન કરતા મેમદપુરની પ્રજા આભારવશ ગદગદીત થઈ ઉઠી હતી.નવાબ સાહેબના આ ફરમાનનો શ્રેય ‘કસના ભગત’ ના ફાળે જાય છે.